钦定古今图书集成/明伦汇编/宫闱典/第075卷 > 《癸巳东宫生日》林光朝
## 钦定古今图书集成/明伦汇编/宫闱典/第075卷 > 《癸巳东宫生日》林光朝

昭代璿源远，高秋宝月前。神光浮蜀道，瑞气贯秦川。
银榜应如旧，金茎若个边。龙楼清昼出，鹤禁彩云连。
妙选衣冠薮，旁开道德渊。重爻分九六，曲礼尽三千。
岁闰缘长历，霜清欲上弦。每看禖燕日，已入梦熊篇。
沆瀣通三殿，笙鸾共一天。东明到西极，作颂自年年。